PATVIRTINTA

Priešgaisrinės apsaugos ir gelbėjimo

departamento prie Vidaus reikalų

ministerijos direktoriaus

2023 m. d.

įsakymu Nr.

**STIPRIAUSIO UGNIAGESIO GELBĖTOJO VARŽYBŲ**

**nuostatai**

**I SKYRIUS**

**BENDROSIOS NUOSTATOS**

1. Stipriausio ugniagesio gelbėtojo varžybų nuostatai (toliau – Nuostatai) reglamentuoja 2023 metų stipriausio ugniagesio gelbėtojų varžybų tikslus, uždavinius, šių varžybų organizavimo, teisėjavimo, varžybų nugalėtojų ir dalyvių apdovanojimo tvarką.
2. Stipriausio ugniagesio gelbėtojo varžybų (toliau – varžybos) dalyviai – Priešgaisrinės apsaugos ir gelbėjimo departamento prie Vidaus reikalų ministerijos (toliau – departamentas) Vilniaus, Kauno, Klaipėdos, Šiaulių ir Panevėžio priešgaisrinių gelbėjimo valdybų, Elektrėnų priešgaisrinės gelbėjimo tarnybos, Mažeikių objektinės priešgaisrinės gelbėjimo valdybos, Ugniagesių gelbėtojų mokyklos, Gaisrinių tyrimų centro ir Bendrojo pagalbos centro pareigūnai, karjeros valstybės tarnautojai ir darbuotojai, dirbantys pagal darbo sutartis, savanoriai ugniagesiai, žinybinių priešgaisrinių pajėgų, savivaldybių priešgaisrinių tarnybų, savanoriškų ugniagesių organizacijų darbuotojai ir savanoriai ugniagesiai, kitų šalių gelbėjimo tarnybų pareigūnai, darbuotojai ir savanoriai ugniagesiai. Varžybų dalyviai privalo būti ne jaunesni kaip 18 metų ir neturėti sveikatos sutrikimų.
3. Varžybų dalyvių registraciją vykdo departamento Šiaulių priešgaisrinė gelbėjimo valdyba. Varžybų dalyvių registracijos tvarka:

3.1. iki 2023 m. gegužės 31 d. dalyviai į varžybas registruojasi el. paštu *andrius.asmontas@vpgt.lt,* pateikdami registracijos anketą (1 priedas). Rekomenduojama teikti padalinio registracijos anketą (pvz., Vilniaus, Kauno, Klaipėdos, Panevėžio priešgaisrinių gelbėjimo valdybų, savivaldybės priešgaisrinės tarnybos, savanoriškos veiklos organizacijos ir pan.). Registracijos anketoje nurodoma: padalinys, kategorija ar grupė, dalyvio pareigos ir laipsnis (jei turi), geriausias rezultatas, pasiektas individualiojoje varžybų rungtyje (jeigu dalyvaujama pirmą kartą tokio tipo varžybose, rezultatas nenurodomas). Registruojant dalyvius į dvejetų ir komandinės estafetės rungtis, nurodomas dvejetų ir komandos, dalyvausiančios komandinės estafetės rungtyje, pavadinimas, komandos sudėtis (dalyvių vardai ir pavardės);

3.2. varžybų organizatoriai pasilieka teisę riboti varžybų dalyvių skaičių ir sustabdyti dalyvių registraciją anksčiau, nei 3.1 papunktyje nurodytas terminas;

3.3. nepriklausomai nuo varžybų dalyvių registracijos laiko, varžybų dalyviai startuos varžybų organizatorių nustatyta eilės tvarka;

3.4. varžybų organizatoriai renka ir tvarko dalyvių registracijos, amžiaus grupių nustatymo, COVID-19 ligos (koronaviruso infekcijos) židinio epidemiologinės diagnostikos tikslais renginio dalyvių (toliau – duomenų subjektas) asmens duomenis: vardas, pavardė, gimimo data. Duomenų subjekto asmens duomenys bus saugomi 21 dieną nuo įvykusio renginio dienos, paskui iš karto bus sunaikinami. Esant poreikiui ir gavus prašymą, duomenų subjekto asmens duomenys neatlygintinai gali būti pateikti Nacionaliniam visuomenės sveikatos centrui COVID-19 ligos (koronaviruso infekcijos) židinio epidemiologinės diagnostikos tikslais. Duomenų subjektas, pildydamas registracijos anketą, sutinka, kad jo asmens duomenys yra teisingi ir kad jie bus tvarkomi asmens duomenų apsaugą reglamentuojančių teisės aktų nustatyta tvarka.

4. Reikalavimai varžybų dalyvių sveikatai:

4.1. varžybose gali dalyvauti atitinkama tvarka sveikatos būklę pasitikrinę ir supažindinti su varžybų nuostatais dalyviai. Už šių reikalavimų įvykdymą atsako patys dalyviai. Prieš varžybas (pirmąją varžybų dieną) kiekvienam dalyviui išduodama dalyvio pareiškimo tekstas (2 priedas), kurį pasirašydamas dalyvis patvirtina, kad sutinka dalyvauti varžybose savo noru ir rizika, yra tinkamai įvertinęs savo fizines galimybes dalyvauti šiose varžybose, jam yra žinomos galimos pasekmės dėl varžybų metu patiriamo padidėjusio fizinio krūvio ir dėl padidėjusios traumų bei sveikatos sutrikimų rizikos;

4.2. pasirašydamas Stipriausio ugniagesio gelbėtojo varžybų dalyvio pareiškimo tekstą, dalyvis įsipareigoja elgtis apdairiai ir rūpestingai ir kiek įmanoma siekti išvengti traumų, sveikatos sutrikimų bei žalos kitiems asmenims padarymo. Taip pat dalyvis patvirtina, kad neturės jokių pretenzijų renginio organizatoriams dėl renginio metu patirtos turtinės ir neturtinės žalos (įskaitant, bet neapsiribojant žala, patirta dėl traumų ar sveikatos sutrikimų);

4.3. pasirašydamas Stipriausio ugniagesio gelbėtojo varžybų dalyvio pareiškimo tekstą, dalyvis deklaruoja, kad nejaučia COVID-19 ligos (koronaviruso infekcijos) simptomų, o juos pajutęs varžybų metu nedelsdamas nutrauks dalyvavimą ir informuos renginio organizatorius.

**II SKYRIUS**

**tikslas ir uždaviniai**

5. Varžybų tikslas – gerinti priešgaisrinių gelbėjimo pajėgų pareigūnų, karjeros valstybės tarnautojų ir darbuotojų, dirbančių pagal darbo sutartis, savanorių ugniagesių, dalyvaujančių gesinant gaisrus (toliau – savanoriai ugniagesiai), profesinius, praktinius įgūdžius, fizinį pasirengimą ir stiprinti bendradarbiavimą.

6. Varžybų uždaviniai:

6.1. nustatyti stipriausią Lietuvos priešgaisrinių gelbėjimo pajėgų pareigūną, karjeros valstybės tarnautoją, darbuotoją, dirbantį pagal darbo sutartis ar savanorį ugniagesį, dvejetų porą bei komandą;

6.2. populiarinti ugniagesio gelbėtojo profesiją;

6.3. skatinti sveiką gyvenseną ir pareigūnų, karjeros valstybės tarnautojų, darbuotojų, dirbančių pagal darbo sutartis ir savanorių ugniagesių tarpusavio bendravimą;

6.4. skatinti visuomenės susidomėjimą ugniagesių gelbėtojų sportu;

6.5. nustatyti stipriausius valstybinės priešgaisrinės gelbėjimo tarnybos pareigūnus, karjeros valstybės tarnautojus, darbuotojus, dirbančius pagal darbo sutartis ar savanorius ugniagesius, kurie atstovautų Lietuvos stipriausių ugniagesių gelbėtojų rinktinei ir galėtų būti departamento komandiruojami į tarptautinius ugniagesybos sporto renginius.

**III SKYRIUS**

**VARŽYBŲ ORGANIZATORIAI, DATA, LAIKAS IR VIETA**

7. Varžybų organizatoriai – departamento Šiaulių priešgaisrinė gelbėjimo valdyba. Varžybų data: 2023 m. birželio 8–9 diena. Birželio 8 dieną vyks individualioji rungtis ir komandinės estafetės rungties atranka. Birželio 9 dieną vyks dvejetų rungtis ir komandinės estafetės rungties finalai. Varžybų pradžios laikas – birželio 8 diena, 10 val.

8. Varžybų vieta: Lakūnų g. 2, Šiauliai, departamento Šiaulių priešgaisrinės gelbėjimo valdybos 3-ioji komanda.

**IV SKYRIUS**

**VARŽYBŲ ORGANIZAVIMO TVARKA**

9. Pasiruošimas varžyboms. Kiekvienas varžybų dalyvis varžybų dieną privalo turėti:

9.1. asmens tapatybę patvirtinantį dokumentą;

9.2. aprangą – ugniagesio gelbėtojo apsauginių drabužių komplektą (t. y. sertifikuotą ugniagesio šalmą, sertifikuotą ugniagesio striukę, sertifikuotas ugniagesio kelnes, avalynę – sertifikuotus ugniagesio gelbėtojo batus, sertifikuotas ugniagesio pirštines);

9.3. kvėpavimo organų apsaugos aparatą (toliau – KOAA).

10. Varžybų rungtys:

10.1. Individualioji rungtis. Atsižvelgiant į dalyvių amžių ir lytį, ji skirstoma į šias kategorijas ir grupes:

10.1.1. vyrų (V18) kategorija, dalyviai nuo 18 iki 29 metų;

10.1.2. vyrų (V30) kategorija, dalyviai nuo 30 iki 39 metų;

10.1.3. vyrų (V40) kategorija, dalyviai nuo 40 metų ir vyresni;

10.1.4. moterų grupė (M);

10.1.5. karininkų grupė (K), t. y. dalyviai, turintys vidaus tarnybos leitenanto ir aukštesnį vidaus tarnybos laipsnį;

10.2. Dvejetų rungtis (,,Tandemų“, ,,Mišrių tandemų“ ir ,,Tandemų virš 40 metų“), atsižvelgiant į dalyvių amžių ir lytį, skirstoma į šias tris kategorijas:

10.2.1. ,,Tandemų“ kategorija – du tos pačios lyties dalyviai, nepriklausomai nuo amžiaus grupių;

10.2.2. ,,Mišrių tandemų“ kategorija – du priešingos lyties dalyviai, nepriklausomai nuo amžiaus grupių. Rungtis vykdoma, jei užsiregistruoja trys komandos ir daugiau;

10.2.3. ,,Tandemų virš 40 metų“ kategorija – du tos pačios lyties dalyviai, kuriems varžybų dieną yra 40 metų ir daugiau. Rungtis vykdoma, jei užsiregistruoja trys komandos ir daugiau;

10.3. Komandinės estafetės rungtis. Nuo trijų iki penkių dalyvių, nepriklausomai nuo lyties ir amžiaus.

11. Individualiojoje rungtyje vienu metu atskiruose takeliuose startuoja du dalyviai. Startuojantis dalyvis yra apsirengęs ugniagesio gelbėtojo apsauginiais drabužiais, užsidėjęs KOAA. Likus vienai minutei iki starto, varžybų dalyvis atlieka KOAA kontrolinį patikrinimą (užsidėjęs KOAA ir pasijungęs kaukę), praneša starto teisėjui apie pasiruošimą startui ir atsistoja prie starto linijos.

12. Dvejetų rungtyje vienu metu atskiruose takeliuose startuoja dvi komandos. Visi rungties dalyviai yra apsirengę ugniagesio gelbėtojo apsauginiais drabužiais, užsidėję KOAA (be kaukės).

13. Komandinės estafetės rungtyje vienu metu atskiruose takeliuose startuoja 2 komandos. Visi rungties dalyviai yra apsirengę ugniagesio gelbėtojo apsauginiais drabužiais, užsidėję KOAA (be kaukės).

14. Rungties trasa pateikiama 3 priede. Varžybų trasos rungties etapai ir jų įveikimo taisyklės:

14.1. **Pirmas rungties etapas.** Lipimas į bokštą. Dalyviai po starto signalo pasiima vieną surištą žarną ir lipa į bokštą. Lipant į bokštą galima praleisti vieną ar kelias laiptų pakopas ir naudotis turėklais. Surištą žarną galima dėtį į specialų konteinerį tuomet, kai bent viena dalyvio koja yra užkelta ant viršutinės bokšto platformos, t. y. žarnos negalima mesti dviem kojomis stovint ant laiptų pakopų. Jei dalyvis iš pirmo karto neįdeda žarnos į konteinerį, jis gali pasitaisyti prieš pradėdamas kitą etapą. Tokiu atveju baudos taškai neskiriami. Jeigu dalyvis žarnos neįdeda į konteinerį, jam skiriama 2 sek. bauda;

14.2. **Antras rungties etapas.** Žarnų ritės kėlimas ir nulipimas nuo bokšto. Naudodamasis virve, dalyvis užkelia žarnų ritę į paskutinį bokšto aukštą ir įdeda ritę į specialiai paruoštą konteinerį. Užkėlęs ritę, dalyvis nulipa nuo bokšto laiptais, lipdamas kiekviena laiptų pakopa, už praleistą kiekvieną laiptelį skiriama 2 sek. bauda. Nulipdamas dalyvis gali naudotis turėklais. Jeigu traukiant žarnos ritę į viršų ji nuslysta iki bokšto apačios, ar vienu balkonu (aukštu) žemiau, nei buvo pakelta, dalyvis ir (ar) komanda diskvalifikuojami. Už bet kokio daikto ir (ar) įrangos numetimą nuo bokšto dalyvis ir (ar) komanda diskvalifikuojami;

14.3. **Trečias rungties etapas.** Kūjis. Šio etapo metu naudojamas specialus įrenginys –staklės (toliau – staklės). Dalyvis atsistoja ant staklių pakopų, paima į rankas ne žemiau negu pažymėta vieta (30 cm nuo kūjo galvos) kūjį ir smūgiuodamas perstumia svorį iki pažymėtos linijos. Už svorio traukimą, stūmimą ar sudavimą kūjų per stakles, bet ne į svorį, skiriama 5 sek. bauda už vieną tokį atvejį. Svoriui pasiekus pažymėtą liniją, dalyvis padeda kūjį ant kilimėlio  
(100 x 100 cm). Svoriui nepasiekus pažymėtos vietos, už kiekvieną neįveiktą 2,5 cm atkarpą yra skiriamos 2 sek. baudos. Jeigu kūjis padedamas šalia kilimėlio ir nei viena kūjo dalis kilimėlio neliečia, dalyviui ir (ar) komandai skiriamos 2 sek. baudos;

14.4. **Ketvirtas etapas.** Slalomas su vandens padavimu. Dalyvis turi apibėgti kliūtis (gesintuvus, kūgius ar kt.), nenugriaudamas nei vienos iš jų, paimti žarną su pajungtu švirkštu, ištempti žarnos liniją iki vartelių (apie 24 m), įveikęs vartelius, vandens srove numušti taikinį ir uždaryti švirkštą. Už kiekvienos kliūties nuvertimą (nuvertus kliūtį dalyvis gali sustoti ir pastatyti ją atgal – tokiu atveju bauda neskiriama) ir praleidimą dalyviui skiriamos 5 sek. baudos. Už žarnų linijos neištiesimą (vartelių nekirtimą) skiriama 10 sek. baudos. Už taikinio nenumušimą skiriama 10 sek. bauda. Už švirkšto neuždarymą skiriama 2 sek. bauda, tačiau dalyvis gali grįžti ir uždaryti švirkštą, tokiu atveju bauda neskiriama. Jei dalyvis švirkštą uždarė, o švirkštas atsidarė nukritęs, bauda neskiriama;

14.5. **Penktas etapas.** Manekeno pernešimas. Dalyvis paima gulintį, apie 80 kg sveriantį manekeną, apimdamas jį per liemenį. Paėmęs tempia manekeną 30 m iki finišo linijos. Dalyviui su manekenu kirtus finišo liniją, fiksuojamas dalyvio laikas. Tempiant manekeną, jo kojos turi liesti žemę. Dalyvis privalo judėti atbulas. Už užlipimą ant priešininko takelio ir sutrukdymą kitam dalyviui yra skiriama 5 sek. bauda. Visi dalyviai trasą turi įveikti ne ilgiau kaip per 5 min.

15. Rezultatas skaičiuojamas prie trasos įveikimo laiko pridėjus dalyviui (dalyviams) skirtas baudos sekundes.

16.**Dvejetų rungtis („Tandemų“, ,,Mišrių tandemų“, ir ,,Tandemų virš 40 metų“ kategorijos)**. Rungtyje startuoja dvi komandos. Kiekvieną komandą sudaro du dalyviai. Startavus dalyviai įveikia (atlieka) visus etapus kaip ir individualiojoje rungtyje su sąlyga, kad kiekvienas dalyvis turi įveikti (atlikti) ne mažiau kaip du etapus;

17. **Komandinė estafetės rungtis**. Komandinės estafetės rungtyje startuoja komanda, sudaryta iš ne mažiau kaip trijų ir ne daugiau kaip penkių dalyvių, nepriklausomai nuo dalyvių kategorijos, amžiaus grupės ir lyties. Startavę dalyviai įveikia (atlieka) visus etapus kaip ir individualiojoje rungtyje.

18. Varžybų organizatoriai įsipareigoja pasirūpinti varžybų teisėjavimu, dalyvių apdovanojimais, pirmosios pagalbos suteikimu. Varžybų trasos išdėstymas ruošiamas organizatorių nuožiūra, atsižvelgiant į varžybų rengimo vietą ir esamas sąlygas.

19. **Nuobaudos** už varžybų taisyklių pažeidimą:

19.1. žarnų ryšulys neįdėtas į specialų konteinerį bokšte – 2 sek.;

19.2. per anksti išmestas žarnų ryšulys (abi kojos išmetant nešulį turi būti ant viršutinės pakopos) – 2 sek.;

19.3. stovėjimas ant nepataikyto žarnų ryšulio – 10 sek.;

19.4. žarnų ritė neįdėta į specialiai paruoštą konteinerį – 2 sek.;

19.5. leidžiantis nuo bokšto, už praleistą kiekvieną laiptelį – 2 sek.;

19.6. kalant su kūju pataikoma į stakles, o ne į svorį, svoris stumiamas ar traukiamas su kūjo kotu – 5 sek. už kiekvieną tokį pataikymą ar stūmimą (traukimą);

19.7. nebaigtas kūjo etapas – 2 sek. už kiekvienus 2,5 cm;

19.8. nei viena kūjo dalis neliečia kilimėlio – 2 sek.;

19.9. kliūties, gesintuvo, kūgio ar kt. praleidimas ar nuvertimas – 5 sek. už kiekvieną atvejį;

19.10. žarnų linijos neištiesimas iki vartelių – 10 sek.;

19.11. švirkšto neuždarymas – 2 sek.;

19.12. taikinio nenumušimas – 10 sek.;

19.13. išėjimas iš savo takelio – 5 sek. už kiekvieną atvejį;

19.14. priešlaikinis startas – 5 sek.;

19.15. Dvejetų rungtyje („Tandemų“, ,,Mišrių tandemų“, ir ,,Tandemų virš 40 metų“ kategorijos) už netaisyklingą lazdelės perdavimą – 2 sek. už kiekvieną tokį atvejį (lazdelės perdavimas nepabaigus antro arba trečio etapo, kito dalyvio lazdelės perėmimas, kai etapą atliekantis dalyvis neperduoda ar nesugeba perduoti lazdelės);

19.16. komandinės estafetės rungtyje už netaisyklingą lazdelės perdavimą – 2 sek. Už kiekvieną tokį atvejį (lazdelės perdavimas nepabaigus etapo, kito dalyvio lazdelės perėmimas, kai etapą atliekantis dalyvis neperduoda ar nesugeba perduoti lazdelės).

20. **Diskvalifikacija** taikoma už šiuos varžybų taisyklių pažeidimus:

20.1. neatvykimas į varžybas;

20.2. neatvykimas į starto vietą;

20.3. neatitinkanti reikalavimų ugniagesio apsauginė apranga ar įranga;

20.4. varžybų įrangos pametimas iš bokšto;

20.5. varžybų trukdymas;

20.6. nesportinis elgesys (įrangos mėtymas ir pan.);

20.7. pašaliniai asmenys, palaikantys dalyvius ar pan. trasoje;

20.8. trasos neįveikimas per 5 minutes;

20.9. varžybų įrangos sugadinimas;

20.10. pamestų aprangos ar įrangos dalių nepasiėmimas (nukritęs šalmas ir pan.).

20.11. kitais nenumatytais atvejais sprendimą priima vyriausiasis teisėjas.

21. **Lazdelės perdavimas:**

21.1. Dvejetų rungtyje (visose kategorijose) lazdelė perduodama tik prieš arba tik po kūjo (staklių) etapo. Dvejetų rungtyje (visose kategorijose) kitose vietose lazdelės perduoti negalima;

21.2. Komandinės estafetės rungtyje lazdelę galima perduoti:

21.2.1. bokšto viršuje (abiem dalyviams stovint ant viršutinės pakopos). Lazdelės perdavimas vyksta tik įdėjus žarnų ryšulį ar žarnų ritę į tam skirtą konteinerį;

21.2.2. bokšto apačioje, prieš kūjo (staklių) etapą (abu dalyviai stovi ant žemės), nei kūjo, nei staklių lazdelės perdavimo metu liesti negalima;

21.2.3. po kūjo (staklių) etapo (abu dalyviai stovi ant žemės), lazdelės perdavimas vyksta tik padėjus kūjį ant kilimėlio;

21.2.4. tarp paskutinių dviejų slalomo gesintuvų ar kūgių;

21.2.5. kirtus vartelius ir numušus taikinį, lazdelė perduodama tik paleidus švirkštą iš rankų.

**V SKYRIUS**

**teisėjaVIMAS VARŽYBOMS**

22. Varžyboms teisėjauja varžybų organizatorių paskirti teisėjai. Varžybų teisėjų sudėtis: 1 (vienas) vyriausiasis teisėjas, 1 (vienas) starto teisėjas, 2 (du) trasos teisėjai, 2 (du) pasiruošimo prieš startą teisėjai, 4 (keturi) bokšto teisėjai. Teisėjų išdėstymas trasoje bus paskelbtas prieš varžybas.

23. Varžybų vyriausiasis teisėjas turi teisę sustabdyti rungtį, jeigu turi įtarimų, kad dalyvio fizinė būklė neleidžia jam saugiai tęsti varžybų.

24. Kilus ginčams tarp varžybų dalyvių, organizatorių ir teisėjų, galutinį ir neskundžiamą sprendimą priima vyriausiasis teisėjas.

25. Jeigu dalyvis, įveikdamas varžybų trasą, padaro kitų techninių nusižengimų, sprendimą dėl nuobaudų skyrimo ir jų dydžio priima vyriausiasis teisėjas.

**VI SKYRIUS**

**NugalėtojŲ nustatymas ir apdovanojimas**

26. Komandinė estafetės rungtis:

26.1. pagal 2022 m. birželio 8 dienos komandinės estafetės rungties atrankos rezultatus (geriausius laikus), 16 stipriausių komandų toliau tęs kovą dėl stipriausios komandos vardo antrąją varžybų dieną – birželio 9 dieną aštuntfinalyje, ketvirtfinalyje, pusfinalyje, mažajame ir didžiajame finale;

26.2. antrąją varžybų dieną mažajame ir didžiajame finale geriausius laikus pademonstravusios, t. y. tris pirmąsias vietas užėmusios komandos bus apdovanojamos.

27. Dvejetų rungties visose kategorijose („Tandemų“, ,,Mišrių tandemų“, ,,Tandemų virš 40 metų“) tris pirmąsias vietas užėmę dvejetų rungties („Tandemų“, ,,Mišrių tandemų“, ,,Tandemų virš 40 metų“) dalyviai (pagal geriausią pasiektą laiką) bus apdovanojami 2022 m. birželio 9 dieną.

28. Individualiosios rungties įskaita:

28.1. Vyrų individualiojoje rungtyje bendrojoje įskaitoje 2022 m. birželio 8 dieną stipriausi dalyviai nustatomi pagal geriausius rungčių įveikimo laikus. Savo amžiaus grupėse dalyviai, užėmę 1-ą, 2-ą, 3-ią vietas, bus apdovanojami 2022 m. birželio 9 dieną;

28.2. departamento, departamento teritorinių struktūrinių padalinių ir departamentui pavaldžių įstaigų pareigūnų, karjeros valstybės tarnautojų, darbuotojų, dirbančių pagal darbo sutartis ir savanorių ugniagesių grupės rezultatai nustatomi pagal geriausius rungčių įveikimo laikus tarp savo padalinio ar įstaigos atstovų:

28.2.1. departamentas;

28.2.2. Vilniaus priešgaisrinės gelbėjimo valdybos (toliau – PGV);

28.2.3. Kauno PGV;

28.2.4. Klaipėdos PGV;

28.2.5. Šiaulių PGV;

28.2.6. Panevėžio PGV;

28.2.7. Mažeikių objektinė PGV ir Elektrėnų priešgaisrinės gelbėjimo tarnybos;

28.2.8. Ugniagesių gelbėtojų mokyklos;

28.2.9. Bendrojo pagalbos centro ir Gaisrų tyrimo centro;

28.2.10. savivaldybių priešgaisrinių gelbėjimo tarnybų, žinybinių priešgaisrinių pajėgų ir savanorių ugniagesių;

28.2.11. kitų šalių gelbėjimo tarnybų pareigūnų, darbuotojų ir savanorių ugniagesių.

Dalyviai, 28.2.1.–28.2.11 papunkčių minėtose grupėse užėmę 1-ą, 2-ą, 3-ią vietas, apdovanojamai 2022 m. birželio 9 dieną, jei grupėje užsiregistravo trys ir daugiau dalyvių.

29. Moterų grupėje 2022 m. birželio 8 dieną nugalėtojos bus nustatomos pagal geriausius rungčių įveikimo laikus bendrojoje įskaitoje. Dalyvės, užėmusios 1-ą, 2-ą, 3-ią vietas, bus apdovanojamos 2022 m. birželio 9 dieną.30. Karininkų grupėje 2022 m. birželio 8 dieną stipriausi dalyviai nustatomi pagal geriausius rungčių įveikimo laikus bendrojoje įskaitoje. Dalyviai, savo grupėje užėmę 1-ą, 2-ą, 3-ią vietas (išskyrus 28.1 papunktyje ir 29 punkte apdovanotus dalyvius), bus apdovanojami 2023 m. birželio  
9 dieną.

31. Atitinkamos kategorijos ir grupės dalyvis bus apdovanojamas atminimo dovana, įveikęs rungtį pirmą kartą Lietuvoje organizuojamose Stipriausio ugniagesio gelbėtojo varžybose per geresnį laiką nei nustatytas:

31.1. V18, V30 – greičiau nei per 2 min.;

31.2. V40 – greičiau nei per 2 min. 10 sek.;

31.3. M – greičiau nei per 3 min. 40 sek.

32. Penki geriausius trasos įveikimo laikus bendroje grupėje pasiekę dalyviai įgys teisę atstovauti Lietuvos stipriausių ugniagesių gelbėtojų rinktinę tarptautinėse varžybose 2022 metais.

33. Keliems dalyviams pademonstravus vienodą rezultatą, pirmenybė teikiama vyresniam pagal amžių dalyviui.

34. Varžybų organizatoriai pasilieka sau teisę įsteigti ir kitas papildomas prizines vietas bei apdovanojimus.

**VI SKYRIUS**

**BAIGIAMOSIOS NUOSTATOS**

35. Varžybų organizatoriai informuoja varžybų dalyvius ir (ar) svečius, kad varžybų metu bus fotografuojama ir filmuojama. Nuotraukos ir (arba) filmuota medžiaga bus skelbiama viešai (naudojamai vidinei ir išorinei departamento komunikacijai). Kiekvienas varžybų dalyvis ir (ar) svečias automatiškai sutinka, kad varžybų organizatoriai juos fotografuotų ir (ar) filmuotų ir nuotraukas ir (arba) filmuotą vaizdo medžiagą, kurioje matomas varžybų dalyvio (-ės) ir (ar) svečio atvaizdas, publikuotų įvairiomis formomis (elektronine ar popierine) internete, socialinės žiniasklaidos priemonėse ir (arba) departamento interneto svetainėje, departamento administruojamose socialinėse paskyrose, įskaitant, bet neapsiribojant, nuotraukų ir vaizdo medžiagos viešinimu žiniasklaidos priemonėse, viešosiose vietose.

36. Visi dalyviai, teisėjai ir aptarnaujantis personalas, kurie naudosis bokštu, privalo susipažinti su bokšto darbų saugos reikalavimais. Supažindinimas vyks varžybų dieną.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_